
በስመ አብ ወወልድ ወመንፈስ ቅዱስ አሐዱ አምላክ አሜን
ሐዋርያዊ ተልእኦ
መግቢያ
ሐዋርያዊነት #ማንን እልካለሁ? ማንስ ይሄድልኛል?…$(ኢሳ.፮÷፰) የሚለውን የጌታን ድምፅ በማድመጥ ተግባራዊ የሆነ ምላሽ ለመስጠት የሚፋጠን ልዑክ መሆኑን ያመለክታል፡፡ ለዚህ አገልግሎት የተጠራ አገልጋይ የተልእኮውን ዓላማ ከፊት ለፊቱ በማስቀመጥ እርሱ በኃጢአት እንደይወድቅና ሌሎችንም እንዳያሰናክል በመጠንቀቅ ከተለያየ አቅጣጫ ሊመጡበት የሚችሉ ውስጣዊም ሆነ ውጫዊ ፈተናዎች ጠንካራ መንፈሳዊ ዝግጅት በማድረግ ከላኪው ከእግዚአብሔር የተቀበለውን መልእክት ሳይቀንስ ሥጋዊ እርሾን ሳይጨምርና ሳያዛባ መልእክቱን ተቀባይ ወደሆኑት ምእመናን ያደርሳል፡፡
ሐዋርያ የሆነ ሰው የተለያዩ የትምህርት አቀራረብ ዘዴዎችን በመጠቀም የዘመኑን ጥበብ በመያዝና የአባቶቹን የእምነት ፈለግ በመከተል የሚከተሉትን ዐበይት ተልእኮዎች ይፈጽማል፡፡
· ያላመኑትን ወደ እምነት ማቅረብ፤
· አምነው ሳለ ያልጠነከሩትን ማጽናት
· በእምነት የነበሩና የምዕራባዊ ባህል ተጽእኖ ያሳደረባቸውን መመለስ
· አምነው በምግባር የጸኑትን መጠበቅ ተቀዳሚ ተግባሩ ይሆናል፡፡
የዚህ ጽሑፍ ዋነኛ ዓላማም ለሐዋርያዊ አገልግሎት ተተኪ ለሚሆኑ ሰባክያን የማሠልጠኛ ጽሑፍ እንዲሆን የተዘጋጀ ነው፡፡
ሐዋርያዊነት ምንድን ነው?
ሐዋርያ÷ ሖረ ሔደ ከሚለው የግዕዝ ቋንቋ የወጣ ሲሆን ሐዋርያ ማለትም የተመረጠ ፣ የተላከ ማለት ነው፡፡ ሐዋርያ ተብሎ ለመጠራትም በእግዚአብሔር መመረጥን ፣ ለወንጌል አገልግሎት ፈቃደኛና ብቁ ሆኖ መገኘትን ይጠይቃል፡፡ እንደ ቅዱስ መጽሐፍ አገላለጥ ሐዋርያ ተብሎ ለመጠራት ሐዋርያዊነትን በተግባር ያሳየ መሆን አለበት፡፡
ሐዋርያዊነት የቤተክርስቲያንን ዓላማ ፣ የክርስቶስን ወንጌል ፣ የድኅነትን የምሥራች ለመስማት ለማሰማት የሰሙትን ለማጽናት የረሱትን ለማነጽ የሚደረግ የመንፈሳዊ ተጋድሎ ጉዞ ነው፡፡
በአሁኑ ጊዜ ኢትዮጵያ ሀገራችንና ቤተ ክርስቲያናችን ብሎም ምእመኑ ያለበትን ሁኔታ ስንመለከት አራት ዓይነት የሐዋርዊነት ተልዕኮ ይጠብቀናል፡፡
1. ያላመኑትን የማስተማር
2. ያመኑትን ነገር ግን ያልጠነከሩትን የማጽናት
3. አምነው የነበሩ ነገር ግን በልዩ ልዩ ምክንያት አረማዊ ጠባይ የወረሳቸውን የማነጽ እና
4. አምነው በምግባር የጸኑትን የመጠበቅ ሓላፊነት ናቸው፡፡
ይህንን ታላቅ ተልእኮ ለመፈጸም ቤተክርስቲያቱ የምታስተምራቸው በመደበኛ ልዑካን ብቻ ይወጡት ዘንድ የሚቻል አይደለም፡፡ በዘመነ ሐዋርያት ከሐዋርያት በተጨማሪ ሌሎች ምእመናንም የሐዋርያዊነት ሥራ ይሠሩ እንደነበር በቅዱስ ወንጌል ተገልጦ ይገኛል፡፡ በመሆኑም ሐዋርያዊነት ደረጃ ቢኖረውም የማንኛውም ክርስቲያን ተልእኮ መሆኑን መገንዘብ ይቻላል፡፡
የሐዋርያዊነት መሠረቶች
አንድ ሐዋርያዊ ልዑክ ሐዋርያ የሚባለው በሚከተሉት የተልእኮ መሠረቶች ላይ ሲገኝ ነው፡፡
ሀ. በመንፈስ ቅዱስ መመራት
የቤተክርስቲያን አገልግሎት መንፈሳዊ አገልግሎት ነው፡፡ ሥራውም መሠራት ያለበት በመንፈሳውያን ሰዎች ነው፡፡ መንፈሳዊ መሆን የሚቻለው ደግሞ ለመንፈስ ቅዱስ ማደርያነት በመዘጋጀትና ማደርያም በመሆን ነው፡፡ ጌታችን ሐዋርያትን መንፈስ ቅዱስን እስከሚቀበሉ ድረስ ለሌላ ተልእኮ እንዳይሠማሩ አዟቸዋል፡፡ ምክንያቱም ያለመንፈስ ቅዱስ መሪነት ምንም ነገር መሥራት አይቻልምና፡፡
የመንፈስ ቅዱስ መሪነት ማለት፡-
· የሐዋርያነት ሥራ የመንፈስ ቅዱስ እንጂ የሰው አለመሆኑን ማመን፤
· ሊከብርበት ሊመሰገንበት የሚገባው እግዚአብሔር ብቻ መሆኑን ማመን፤
· የሐዋርያት ሥራ በሰው ጥበብ ፣ በሳይንስና ቴክኖሎጂ ረዳትነት በኛ የእውቀትና የማስተማር ብቃት ብቻ ሳይሆን አስቀድሞ እግዚአብሔር በመፍቀዱ የሚሠራ መሆኑን ማመን ዘወትር በጸሎት የመንፈስ ቅዱስ መሪነት መለመንን ያጠቃልላል፡፡ ጌታችንም #ያለ እኔ ምንም ልታደርጉ አትችሉም$ ብሏልና፡፡ /ዮሐ፲፭÷፭/


ለ. መንፈሳዊነት
ለሐዋርያዊ ተልእኮ የሚሠማራ ሰው የክርስቶስን ክቡር ሥጋና ደም ከማብላቱ በፊት መብላት፣ ከማጠጣቱ በፊት መጠጣት፣ ከማጽናቱ በፊት መጽናት፣ ከመስበኩ በፊት መሰበክና ንስሐ መግባት አለበት፡፡
በመንፈሳዊ ሕይወት ትልቁ ችግር መንፈሳዊ የሆነ ሥራ መንፈሳዊ ባልሆነ ሰው ሲሠራ ነው፡፡ ለመንፈሳዊ ሥራ መርሖች አሉት፡፡ እነርሱም፡- ፍቅር ፣ ደስታ ፣ ሰላም ትዕግሥት ፣ ቸርነት ፣ በጎነት ወዘተ ናቸው፡፡ እነዚህ ከሌሉ ፍጹም የሆነ መንፈሳዊነት አይገኝም፡፡ በተቃራኒው በሥጋዊ ምኞትና በፈቃደ ሥጋ የሚሠሩ መንፈሳዊ ሥራዎች በእግዚአብሔር ዘንድ ተቀባይነት የላቸውም፡፡
በመሆኑም የሐዋርያዊነትን ተግባር ለመወጣት እንደ ሰው ጥበብ ሳይሆን እንደ እግዚአብሔር ፈቃድ መጓዝ አስፈላጊ ነው፡፡
ሐዋርያዊነት እንደሰው ጥበብ ጥበበኞች የሆኑ ብዙዎች ኃይለኞት የሆኑ ብዙዎች ባላባቶች የሆኑ ብዙዎች አልተጠሩም፡፡ ነገር ግን እግዚአብሔር ጥበበኞችን እንዲያሳፍር የዓለምን ደካማ ነገር መረጠ፡፡ እግዚአብሔርም የሆነውን ነገር እንዲጠፉ የዓለምን ምናምንቴ ነገር የተናቀውንም ነገር መረጠ፡፡ የተባውን ዘወትር ማሰብና በዚህ ድንቅ ሥራው ማመንን ይጠይቃል፡፡ (፩ቆሮ.፩÷፳፮‐፳፱) 
· በተማርከው እመን ያመንከውን ስበክ የምትሰብከውን ኑረው (፩ጢሞ.፫÷፲፬)
· በጸሎት መትጋት ፣ አዘውትሮ መጾም፣ ቅዱሳት መጻሕፍትን ማንበብ፣ ራስን ለካህን ማሳየት ያስፈልገናል፡፡ ፍጹም የሆነ መንፈሳዊነትን በሚከተሉት ሦስት ነገሮች ማየት ይቻላል፡፡

፩. ጽኑ እምነት 
ያለ እምነት እግዚአብሔርን ማስደሰት አይቻልም፡፡(ዕብ.፩÷፮) ስለሆነም አንድ ሐዋርያዊ የሚሠራው፣የሚመራው እግዚአብሔር መሆኑን ማመን ያስፈልገዋል፡፡ የሚያስተምረው የርሱን እውቀት ሳይሆን የመንፈስ ቅዱስ ስጦታ መሆኑን ማመን አለበት፡፡
፪.ራስን መካድና ለመሥዋዕትነት መዘጋጀት
አንድ ሐዋርያ የራሱን ክብር፣ ታላቅነት፣ ጻድቅነት ማንነት ሁሉ በመተው ሌሎች ወደ እግዚአብሔር ይቀርቡ ዘንድ በየዕለቱ የሚጠየቀውን ሰማዕትነት እየከፈለ መትጋት ይኖርበታል፡፡
ራስን መካድ ማለት ሌሎችን ማፍቀር ነው፡፡ የሰዎች ነፍስ ትድን ዘንድ ከኃጢአት ቁራኝነት ትላቀቅ ዘንድ ለሌሎች ሕይወት መንፈሳዊ ቅንዓት መቅናት ማለት ነው፡፡ እግዚአብሔር ለኛ እንዳደረገልን እኛ ደግሞ ለሌሎችም ለማድረግ መቁረጥ ማለት ነው፡፡ (ማቴ.፲፮÷፳፬-፳፮)
፫. ትኅትና እና ሓላፊነትን ማጣጣም
እግዚአብሔር ለዚህ አገልግሎት የመረጠኝ ምኔንም በመፈለግ አይደለም እንዲሁም ስለወደደኝ እንጂ ብሎ ማመን ያስፈልጋል፡፡ እኔ አላገለግልም ብል የሚቀርብኝ እኔ እንጂ ለእግዚአብሔር ምንም አይደለም፡፡ (ማቴ.፫÷፱) ብሎ በማሰብ መትጋት ይገባል፡፡
ሐ.ጥበብ
#ሃይማኖት እንደ አባቶቻችን ጥበብ እንደ ዘመናችን$ እንደሚገባው የሐዋርያዊነት ሥራ የልዑኩን ጥበብም ይጠይቃል፤ ሰዎችን እንዴት መቅረብ እንደሚችል ፤ ከባሕሉ ጋር እንዴት ማጣጣም እንደሚቻል ጉባዔ እንዴት መመሥረት እንደሚችል ወዘተ ልዩ ልዩ መንገዶችን ማወቅ አለበት፡፡ ምክንያቱም እንደየ ሀገሩ ባሕል እንደየ ሰው ጠባይ እንደተገኘው አቅም ወዘተ መንገዶቹን ሊለያዩ ይችላሉና፡፡
የሐዋርያዊ ሥራ አካላት
ለሐዋርያዊ ሥራ የተሠማራ ሐዋርያዊ ብቻውን ተልእኮውን እወጣዋለሁ ብሎ ማሰብ የለበትም፡፡ በመሆኑም በሐዋርያዊነት ተልእኮ የሚከተሉት ያስፈልጋሉ፡፡
፩. መምህራን
ለሐዋርያዊ ቅዱስ ጳውሎስ ተልእኮውን ብቻውን አልተወጣውም፤ እኔ ጢሞቴዎስ ፣ ቲቶ ፣ ቀሌምንጦስ ወደ ልዩ ልዩ ሀገሮች እየተላኩ በማስተማርና መልእክቱን በማድረስ ያገለግሉ ነበር፡፡ ዛሬም ከሕዝቡ መካከል የማስተማር ሀብት ፣ ድፍረትና ንቃት ያላቸውን የእግዚአብሔር መንፈስ ያደረባቸውን መርጦ ለስብከት ማሠልጠንና ማሰማራት ያስፈልጋል፡፡ ለምሳሌ፡- አቡነ ኢየሱስ ሞዓን ብንመለከት የሐይቅ እስጢፋኖስ ገዳምን መሥርተው ታላቅ ትምህርት ቤት ከፍተው እስከ ስምንት (፰፻) መቶ የሚደርሱ ደቀ መዛሙርትን አስተምረዋል፡፡
፪. አስተባባሪዎች
አስተባባሪዎች ማለት ጉባኤውን ለማደራጀት፣ ሕዝቡን ለማስተባበር፣ ንብረቶችንና ገንዘቦችን በሚገባ ጥቅም ላይ መዋላቸውን ለመከታተልና ለመቆጣጠር ሕዝቡን በልዩ ልዩ አገልግሎት ለማሰማራት የሚመረጡ ክርስቲያኖች ናቸው፡፡
መምህሩ ራሱ አስተምሮ፣ መመሪያ ሰጥቶ፣ጽሑፎችን አዘጋጅቶ አጥቢያው ወይም ጉባኤው ከቤተ ክርስቲያን መዋቅር ጋር እንዲያያዝ አድርጎ በሌላ በኩል ደግሞ የማስተዳደሩን ሥራ መሥራት አይችልም፡፡ የጊዜም፣ የእውቀትም ፣ የአቅምም ችግር ሊያጋጥመው ይችላል፡፡
፫. በጎ አድራጊ ምእመናን
የመጀመሪያዋ ቤተክርስቲያን የተመሠተችው በማርቆስ እናት ማርያም ቤት ነው፡፡ (የሐዋ.፪÷፪) በዚያ ዘመን ሐዋርያት አጥቢያ ቤተክርስቲያን አልነበራቸውም፡፡ መምህሩ የሚሔድበት ሀገር ቤተ ክርስቲያን የሌለበት፣ ቢኖርም ሕዝቡ ከሚኖርበት እጅግ በጣም የራቀበት ቦታ ሊሆን ይችላል፡፡ ስለሆነም እንደ ማርያም ቤታቸውንና ግቢያቸውን ለወንጌል አገልግሎት የሚሰጡ ምእመናን መገኘት ለመምህሩ ተልእኮውን የተሳካ ያደርገዋል፡፡ አመቺ የሆነ ቤትና ግቢ ባይገኝ እንኳ አዳራሾችንና ቦታዎችን በገንዘባቸው የሚከራዩ ወይም የሚገዙ ምእመናን ሊኖሩ ይችላሉ፡፡
በአንዳንድ የአገራችን ክፍሎችም ከከፍተኛ የትምህርት ተቋማት የተመረቁ ተማሪዎች በተለያዩ መሥሪያ ቤቶች የሚሠሩ ሠራተኞች እንዲሁም በተለያዩ ምክንያቶች ከአገር የወጡ ክርስቲያኖች በዚህ መንገድ አገልግሎት ሲፈጽሙ ይታያል፡፡
፬. ጸሐፍት
የቀደሙ ኢትዮጵያውያን አባቶቻችን በቃል ያለ ይረሳል በጽሑፍ ያለ ይወረሳል እንደተባለ እንደዛሬው ዘመናዊ የጽሕፈት መሣሪያ ሳይኖር ብራና ፍቀው፣ ቀለም በጥብጠው  ብዕር ቀርጸው በጽሑፍ በማስፈር ያስተምሩ ነበር፡፡
በሐዋርያዊነት ተልእኮም ውስጥ ትምህርቶችን የሚጽፉ ወደ ልዩ ልዩ ቋንቋ የሚተረጉሙ መዝሙሮችን የሚያዘጋጁ ፣ የሚያባዙ ፣ የካሴት ትምህርቶችን ቀርጸው ለሕዝብ የሚያቀርቡ ጠቢባን ያስፈልጋሉ፡፡
እነዚህ ጠቢባን ሕዝቡ የተማረውን ትምህርት በጽሑፍና በካሴት እንዲያገኝ ትምህርቶችን ተተርጉመው በቋንቋው እንዲደርሱት ለማድረግ ይችላሉ፡፡
ሐዋርያዊው ትምህርቱን ከየት ይጀምር?
ሀ. ከተመቻቹ አጋጣሚዎች
በምንደርስበት ቦታ በጽዋ ማኅበር፣ በቤተሰብ ጉባኤ ወዘተ ሰብሰብ ብለው ጸሎት የሚያደርጉ ገና በትምህርት ያልጸኑ ወይም የእግዚአብሔርን ቃል ጠምቷቸው የሚያስተባብራቸው ካጡ ምእመናን መጀመሩ ውጤታማ ያደርጋል፡፡
ለ. ከአንድ ሰው
የሐዋርያዊነት ሥራን በአንዳንድ የተመቻቹ አጋጣሚዎች ካልሆነ በቀር ከታላቅ ጉባኤ መጀመር አስቸጋሪ ነው፡፡ አያሌ ተቃውሞዎችንም ያስከትላል፡፡  ያልገባቸውን ብዙ ሰዎች ሰብስቦ መከራከርም ለዲያቢሎስ በር ይከፍታል፡፡ በመሆኑም ብዙ ጊዜ ከአንድና ከሁለት ሰዎች መጀመሩ ውጤታማ ያደርጋል፤ ለኋለኛው ተልእኮም አጋርን ያስገኛል፡፡
ሐዋርያትም ሆኑ ቀደምት ነቢያት ወደማያውቁት ሀገር በገቡ ጊዜ የማስተማር ሥራቸውን ብዙ ጊዜ ከአንድ ሰው ነበር የሚጀምሩት፡፡ ያ ሰው በሚገባ ካመነና የተልእኮው አካል ከሆነ ሁለቱ ሌላ ሦስተኛ ሰው ለማምጣት ይተጋሉ፡፡

ሐ. ከሕፃናት
ሕፃናት ከሌሎች የማኅበረሰቡ ክፍሎች ይልቅ ጊዜ አላቸው፤ የመቃወም ባሕርይ የላቸውም፤ ሰው የመቅረብ ባሕርይም አላቸው፤ በመሆኑም እነርሱን ሰብሰብ አድርጐ በማስተማር ሐዋርያዊ ተልእኮን መጀመር ይቻላል፡፡
መ. ከሚታወቁ ሰዎች
ምንም እንኳን #ነቢይ በሀገሩ አይከበርም$ ቢባልም ከምናውቃቸው ከሚያውቁን ሰዎች የስብከተ ወንጌልን ሥራ መጀመሩ መልካም ነው፡፡ ይህም ሁለት ጥቅሞች አሉት፡፡ የመጀመሪያው ማን ነህ? ከየት መጣህ? ወዘተ የሚሉትን ጥያቄዎች አያስነሳብንም፡፡ ሁለተኛው ደግሞ የምናውቃቸውን ሰዎች በምናውቀው ባህል ፣ ጠባይና ቋንቋ ለማስተማርም ይጠቅመናል፡፡ #የሀገሩን በሬ በሀገሩ ሠርዶ$ እንዲሉ፡፡
ከላይ የዘረዘርናቸው ለምሳሌነት የቀረቡ ናቸው፡፡ የእግዚአብሔር መንገዱ ልዩ ልዩ ነውና ሐዋርያዊው ምቹ በሆነው መንገድ ሁሉ ሰዎችን ለድኅነት መጥራት ይችላል፡፡
ሐዋርያዊ የሆነ ሰው ሊጠነቀቅባቸው የሚገቡ ጉዳዮች
ለሐዋርያነት የተጠራና የተመረጠ አገልጋይ የምእመናን መሪ ፣ አስተማሪና መካሪ እንደመሆኑ መጠን ከጥንቃቄ ጉድለት ወይም በሌላ ምክንያት የተነሣ ለሌሎች የማሰናከያ መንገድ ሊሆን ይችላል፡፡ ከብዙ በጥቂቱ አንድ ሐዋርያ ሊጠነቀቅባቸው የሚገባቸው ጉዳዮች የሚከተሉት ናቸው፡፡
· ከከንቱ ውዳሴ መራቅ (ለራስ ክብርና ዝና ብሎ ከማገልገል መቆጠብ)፤
· ጤናማ ካልሆነ የተቃራኒ ጾታ ቅርርብ መጠንቀቅ፤
· ሥጋዊ ቅንዓትና ክርክር ካለበት የተሳሳተ አገልግሎት መራቅ፤
· አድሎ ከተሞላበት አገልግሎት (ለወገኔ ይጠቅማል ከማለት የተነሣ የሚደረግ አገልግሎት) መሸሽ፤
· ፍቅረ ንዋይን (የገንዘብ ፍቅር) ከመሻት ከሚመጣ አገልግሎት መራቅ ወዘተ……
የሐዋርያ ፈተናዎች ከወዴት ይመጣሉ?
ብዙውን ጊዜ ፈተና የሚበዛው ሕዝቡን በሚመሩ ፣ በሚያስተምሩ በሚመክሩ ሐዋርያት ላይ ነው፡፡ እረኛው ከተሰናከለ በጐቹ መበተናቸው አይቀሬ ነው፡፡ ይህ ፈተና ደግሞ በተለያየ መልኩ ሊመጣ ይችላል፡፡
1. ከራስ
· ከሚያየውና ከሚሰማው ነገር፤
· ከሥጋ ድካምና ዝለት፤
· የቆመለትን ዓላማ ዘንግቶ በሌሎች ጉዳዮች ማተኰር ሲጀምር ወዘተ ሊሆን ይችላል፤
2. ከውጭ 
· ከመናፍቃን፡- መናፍቃን ከሚያስወሩት ውዥንብር ወይም አሉባልታ፤
· ከፖለቲካ መሪዎች (ባለሥልጣኖች)፡- የፖለቲካ መሪዎች በሚያደርጉት ጣልቃ ገብነት፤
· ጥቅማቸው ከተነካባቸው ግለሰቦች፡- በግልና በቡድን በመደራጀት አገልግሎቱ ስኬታማ እንዳይሆን በሚያደርጉት ቅስቀሳ ወይም አሉባልታ፤
· ከዲያቢሎስ ወዘተ 
3. ከቤተሰብ
· ሩቅ ቦታ ለአገልግሎት እንዳይሄድ ይከለከላል፤
· ችግር ወዳለበት ቦታ አትሄድም ወዘተ ይባላል፡፡
ኦርቶዶክሳዊ የስብከት ዘዴ
1. የስብከት ትርጉምና አጀመማር
1.1. የስብከት ትርጉም
ስብከት ማለት ሰበከ አስተማረ ከሚለው የግዕዝ ቃል የተገኘ ሲሆን በቅዱሳት መጻሕፍት ምሥጢራዊ ትርጉም የሚከተለውን ትርጉም ይይዛል፡፡
· የምሥራች ዜና ማብሰር፣
· አዋጅ መናገር፣
· ሕገ እግዚአብሔርንና ፈቃዱን ለሕዝቡ ማሳወቅ፣
· የሰውን ልጅ ወደ ዘላለማዊ ሕይወት መምራትና የሕይወትን መንገድ ማመልከት ማለት ነው፡፡
1.2. የስብከት አጀማመር
· በነገደ መላእክት የተጀመረ ነው (ራዕ.፲፪÷፯)
· በሕገ ልቦና፡- በኖኅ ፣ በአብርሃም፣ በያዕቆብ ወዘተ ተግባራዊ ተደረገ፤ 
· በሕገ ኦሪት ፡- በቅዱሳት ነብያት በመምህራን አይሁድ ተከናወነ
· በሐዲስ ኪዳን፡- መጥምቀ መለኮት (ጌታን ያጠመቀው) ቅዱስ ዮሐንስ ጀመረው፤ ከዚያም በጌታችን በኢየሱስ ክርስቶስ ሐዋርያነት ፣ ከሐዋርያት በኋላ በአበው ሊቃውንት እየተከናወነ ዛሬ ደርሷል፡፡ 
2. የስብከት ዓላማና ግብ
2.1. የስብከት ዓላማ
· በወንጌል ትምህርት ስብከት የሰው ልጆች የእግዚአብሔርን መንግሥት እንዲወርሱ ማስቻል፤
ሐዋርያዊ ተልእኮ                                                   2008ዓ.ም

· 

· ማሳወቅ
· ማስተማር
· መመለስ
· መጠበቅ
· ማጽናት ወዘተ
3. 

2.2. የስብከት ግብ
· ሕዝቡ ከልማዳዊ ኑሮና አስተዳደስ ተላቆ እውነተኛውን የሃይማኖት መንገድ እንዲከተሉ ማድረግ፤
· ከኃጢአትና ከበደል ነጽቶ የጽድቅን መንገድ እንዲከተልና የመንፈስ ፍሬዎችን እንዲያፈራ ማስቻል ፣ወዘተ
3. የስብከት ፣ ትምህርታዊ ስብከትና የትምህርት ልዩነት
	ስብከት
	ትምህርት
	ትምህርታዊ ስብከት

	ቀለል ባለ አገላለጽ የሚቀርብ ነው
	በእውቀት ላይ የተመሠተ ነው
	ትምህርትና ስብከትን በጥምረት የያዘ ነው

	ማስረዳትና ማሳየት ላይ ያተኮረ ነው
	ተከታታይነት አለው
	በስብከት ወይም በትምህርት ላይ ብቻ ያተኮረ አይደለም

	ሰማዕያን በሠሩት ስህተት እንዲጸጸቱና ወዲያው እንዲወስኑ ያደርጋል
	ዝርዝር ማስረጃ ያስጨብጣል
	ማስረጃ በመስጠት ሰውን ወደ ፈጣሪው ያቀርባል



4. የስብከት ርእስ አመራረጥ መርሆች
· በተማሪዎቹ ዘንድ አይረሴነት ወይም በቀላሉ ሊረዱት የሚችሉት ቃላት ወይም ሐረጎች፤
· ሊተላለፍ የታሰበውን መልእክት ጠቅለል አድርገው የያዙ ቃላት ወይም ሐረጎች፤
· ለሰባኪው ተንትኖ ወይም አብራርቶ ለማስተማር አመቺነት ያላቸው ቃላት ወይም ሐረጎች፤ 
· ምሥጢራት ያዘሉ ቃላት ወይም ሐረጎች ወዘተ….
ከስብከት ርእስ አመራርጥ በፊት ሊተኮርባቸው የሚገቡ ጉዳዮች
· ተማሪዎች ባሉበት አካባቢ /ዕድሜ፣ ጾታ ወዘተ/ የሚዘወተሩ አጉል ልምዶች ፣ ጠባዮች ወይም እምነቶችን ለይቶ ማወቅ፤
· የአካባቢው ኅብረተሰብ ኢኮኖሚያዊ፣ ማኅበራዊ ፣ፖለቲካዊ ሁኔታዎችን ማጥናት /መረዳት/፤
· ተማሪዎች በሚኖሩበት አካባቢ የተፈጠሩ ማኅበራዊ ችግሮች ኢኮኖሚያዊ ቀውሶች ተፈጥሮአዊ ክስተቶች እንዲሁም ሌሎች ከአሉ ግምት ውስጥ ማስገባት፤
· የተማሪዎች ባህልና የእውቀት ደረጃ መረዳት ወዘተ….፤
5. የስብከት ምንጮች
ሀ. መጽሐፍ ቅዱስ
ለ. አዋልድ መጻሕፍት
ሐ. የታሪክ መጻሕፍት
መ. የእውቀትና የመረጃ መጻሕፍት ፣ መጽሔት ፣ ጋዜጣ ፣ በራሪ ጽሑፎች ወዘተ…
ሠ. ታሪካዊ ቦታዎች ፣ ገዳማት ፣ አድባራት ወዘተ…..
ረ. ሰባኪው በተለያዩ አጋጣሚዎች የተማራቸው ትምህርቶች ወዘተ

የኦርቶዶክሳዊ ሰባኪ መለያ ጠባያት ምንድን ናቸው?
ሀ. በእግዚአብሔር የተጠራና የተመረጠ መሆኑን አምኖ ለወንጌል አገልግሎት የሚፋጠን፤
ለ. ለተጠራበት ታላቅ ተልእኮ ኃይልና ብርታት የሚሰጡትን መንፈሳዊ ትጥቆች (ጾም ፣ ጸሎት ፣ ስግደት ወዘተ) የታጠቀ፤
ሐ. ወንጌልን ለመስበክ ታላቅ ሓላፊነትና ግዴታ ያለበት መሆኑን በውል የተረዳ፡-
· ከምክንያተኝነት የጸዳ፤
· ሁሉንም በእኩል ዐይን የሚመለከት፤
· መክሊቱን ያልደበቀ፤
· ከሁሉ በፊት ለወንጌል አገልግሎት ቅድሚያ የሚሰጥ፤
· ወንጌልን ለመስበክ ሁልጊዜ ምቹ ጊዜ የማይጠብቅ ወዘተ…
መ. ለእያንዳንዱ ሰው ነፍስ የሚጨነቅ፤
· በሙሉ የሓላፊነት ስሜት የሚሠራ፤
· ከሁሉ በፊት ለእግዚአብሔር መንግሥትና ሕዝብ ቅድሚያ የሚሰጥ፤
· ከራሱ ይልቅ ለወገኖቹ የሚያስቀድም፤
· ለሚጠፉት ነፍሳት ራሱን ተጠያቂ የሚያደርግ ወዘተ
ሠ. መስቀሉን በደስታ የሚሸከም
· በጊዜውም ሆነ ያለጊዜው በሚደርሱ ፈተናዎች የማይደናገጥ፤ ሁሉንም በአኰቴት የሚቀበል፤
· ዕለት ዕለት የሚያሳስበው የአብያተ ክርስቲያናት ጉዳይ የሆነ ወዘተ፤
ረ. ስለ ሃይማኖቱ በቂ እውቀት ያለውና ዘወትር ራሱን ለማሻሻል የሚተጋ፤
ሰ. በቃሉም በተግባር ለሌሎች አርዓያነት ያለው፤
ሸ. የአመነበትንና የተረዳውን በእርግጠኝነት የሚናገር፤
ቀ. ክርስቲያናዊ ሕይወት የተላበሰ /የጠበቀ ለምሳሌ፡- አሰባበኩ ፣ አነጋገሩ፣ አረማመዱ ፣ አበላሉ ወዘተ ኦርቶዶክሳዊ ለዛ ያለው፤
በ. ስለራሱ ሳይሆን ስለ እግዚአብሔር መንግሥት የሚመሰክር /የሚሰብክ/ ወዘተ ናቸው፤
ሕዝብን ማወቅ ለሰባኪ የሚሰጠው ጥቅም
ስብከተ ወንጌልን ለአንድ ሕዝብ ለማስተማር የሕዝቡን ማንነት ማወቅ ትልቁ መመሪያ ነው፡፡ የሕዝቡን ማንንት ማወቅ ስንል ከማኅበራዊ እና ባህላዊ አኗኗር አንሥቶ እስከ ግለሰብ ሕይወት ያለውን የሕዝብን ፍላጐት፣ችግር፣ ቋንቋ ፣ባህልና የመሳሰሉትን ጉዳዮች መረዳት ማለታችን ነው፡፡ አንድ ሰባኪ ሕዝቡን ሳይረዳ የሚሰጠው የምግባርም ሆነ የቃል ትምህርት ከተሰባኪው ሕይወት ጋር መዋሐድ አይችልም፡፡
ሕዝብን ማወቅ ጠቀሜታው፡-
1. የትምህርቱን ዓይነት ለመምረጥ
2. የትምህርቱን ጥልቀት ለመወሰን
3. የትምህርቱን ጊዜ ለመወሰን
4. የትምህርቱን አቀራረብ ለመወሰን

ሰባኪው ራሱን ለማሻሻል የሚከተላቸው ሂደቶች /መንገዶች/

· ሃይማኖታዊ የሆኑ መጻሕፍን ማንበብ፤
· ከሃይማኖታዊ መጻሕፍት ውጭ ያሉትን መረጃ ሊያገኝባቸው የሚችሉትን መጻሕፍት፣ ጋዜጦች ፣የቴክኖሎጂ ውጤቶችን መጠቀም 
(ምሳሌ ፡- ከኢንተርኔት የሚገኙ መረጃዎች)
· ሊቃውንትን መጠየቅ
· አባቶች ጸሎት እንዲያደርጉለት ማሳሰብ
· ወደ ገዳም ጉዞ በማድረግ የአባቶችን አኗኗር፣ የቤተክርስቲያን የሆኑ ጉዳዮችን እንዲሁም ታሪኮችን ማጥናት፤
· ጥናታዊ ጽሑፎችን በማዘጋጀት ለምእመናን ማቅረብና ለቤተክርስቲያን አተዋጽኦ ማበርከት፤
· ሱባኤ መግባት
· ከሌሎች ጠይቆ በመረዳት መማር ወዘተ

የመምህሩ ዝግጅት
አንድ ሰባኪ መምህር እስከሆነ ድረስ ዝግጅት ያስፈልገዋል፡፡ ዝም ብሎ ተነሥቶ ማስተማር የለበትም፡፡ ዝግጅቶቹም የሚከተሉት ናቸው፡፡
1. ጸሎት
የሚያስተምር ሰው የሚጸልይ መሆን አለበት፡፡ እግዚአብሔር ሥራውን ያቃናለት ዘንድ ክፉ ነገር ሠርቶ ሰው ከማሰናከል ይጠብቀው ዘንድ ዘወትር ተግቶ ሊጸልይ ይገባዋል፡፡
2. ማንበብ
ሰባኪ ብዙ ዕውቀትን ለማግኘት ብዙ መጻሕፍትን ማንበብ አለበት፤
· የማንበብ ጥቅሙ፡-
· ከቀደሙት ሊቃውንት ጋር ያገናኛል፡፡ የቀደሙ አባቶችን አሠረ ፍኖት የምንከተለው ስለነሱ ታሪክና ሥራ የተጻፉትን መጻሕፍት በማንበብ ጭምር እንጂ በዓይን አይተናቸው ብቻ አይደለም፡፡
· ከጥሩ ምንጭ ለመቅዳት ያስችላል፤
· አንድ ወጥ ቋንቋና እውቀትን ያስጨብጣል፡፡ የአባቶቻችንን አባባል እንድንጠቀምበት ይረዳናል፡፡

3. ማስታወሻ መያዝ
ሰባኪው መጻሕፍትን በሚያነብበት ወቅትም ሆነ በሚማርበት ጊዜ ማስታወሻ መያዝ አለበት፡፡

4. ርእስ መጠበቅ
ሰባኪው የሚሰብከውን ስብከት ርእስ መጠበቅ ይገባዋል፡፡ ርእስ መጠበቅ ሲባል የሚያስተምረው ትምህርት ወጥ እንዲሆንና የተደበላለቀ እንዳይሆን ማድረግ ማለት ነው፡፡ ስለ ታቦት ማስተማር ከጀመረ ስለ ታቦት አስተምሮ መፈጸም አለበት፡፡ ታቦት ብሎ ጀምሮ አማላጅነት ከዚያም የክርስቶስ የባሕርይ አምላክነት እያለ ቢቀጥል ሕዝቡ የሚይዘውን ያጣል፡፡ በምን ርእስ እንደተማረ ቢጠየቅ ለመመለስ ይቸገራል፡፡ ከዚህ አንፃር ርእሱ ወጥ የሆነ መሆኑን በስብከቱ ማሳየት ይጠበቅበታል፡፡
5. የሰዓት አጠባበቅ
ሰበኪው የሚጠቀምባቸን ሰዓቶች /ጊዜያት/ በሚገባ ማክበርና በአግባቡ ሥራ ላይ ሊያውል ይገባዋል፡፡ መጠነ ጊዜውን ለመወሰን ማየት የሚገቡን ነገሮች አሉ፡፡ እነዚህም፡-
· ቦታው፡- ትምህርቱ የሚሰጥበት ቦታ ሞቃት ፣ ቀዝቃዛ ፣ ሜዳ ላይ ፣ ቤተክርስቲያን ውስጥ የመሳሰሉት መታየት አለባቸው፡፡
ሰዓቱ እንዴት መጠበቅ ይቻላል ለሚለው ጥያቄ የሚከተለውን ነጥብ መጠቀም፡-
ሀ. ሰዓትን ወስኖ መውጣት
ለ. ሰዓቱን በተወሰነ ጊዜ መመልከት
ሐ. ሰዓቱን በመመልከት እያጠቃለለ መሔድ
መ. አብዛኛውን ሰዓት የትኛው ክፍል ላይ መጠቀም አለብኝ የሚለውን ማወቅ፡፡ ትምህርቱ በመሰጠት ላይ እያለ የተከሰቱ ነገሮች ካሉ ቶሎ ብሎ ማጠቃለል ያስፈልጋል፡፡ ለምሳሌ፡- ዝናብ እየመጣ ከሆነ ፣ እየመሸ ከሆነ ወዘተ…
6. ከሊቃውንተ ቤተክርስቲያን መማር
ሰባኪው ከእርሱ በእውቀትና በዕድሜ ከሚበልጡ ሊቃውንት በየጊዜው የሚማር መሆን አለበት፡፡ ክርስትና ምረቃ /ማብቂያ/ የለውም፤ ይልቁንም በሕይወት ዘመን ሁሉ እየተማሩ የሚያልፉበትን ነው፡፡ ስለዚህ ሰባኪው እዚህ ድረስ ከተማርኩ ይበቃኛል ሳይል እየተማረ ሊያገለግል ይገባዋል፡፡
የስብከት ቦታዎች
ሰባኪው ስብከቱን ለሕዝብ ጆሮ የሚያደርስባቸው ሕዝቡን ካለማወቅ ወደ ማወቅ ለማሸጋገር የሚያስተምርባቸው የተለያዩ ቦታዎች አሉ፡፡ እነዚህ ቦታዎች የስብከት ማዕከል ከሆነችው ከቤተክርስቲያን አንስቶ በተለያየ አጋጣሚ ሕዝቡ የሚገኙባቸው ሌሎች ሥፍራዎችንም ያጠቃልላል፡፡ ዋና ዋናዎቹን እንመለከታለን፡፡
ሀ. ቤተክርስቲያን፡- 
ቤተክርስቲያን ብሉያት ከሐዲሳት ጋር የሚተረጎምባት ፣ የነቢያት ትንቢት ከሐዋርያት ስብከትና ከሊቃውንት ትምህርት ጋር የሚመሠጠርባት አደባባይ ወይም ማዕከላዊ ቦታ ናት፡፡
ለ. ኀዘን ቤት፡-
በለቅሶ ቤቶች የሚገኙ ወገኖች ችግር ልቦናቸውን የሰበራቸው መጽናናትን የሚሹ ሰዎች የምናገኝባቸው ቦታዎች ናቸው፡፡ እንዲህ ባለ ቦታ በስብከት ምክንያት የሚገኝ ሰባኪ የተለያዩ ዓላማዎችን ይዞ ሊነሳ ይችላል፡፡
1. ኀዘንተኞችን ማጽናናት፡- ይኽ ዋናው ዓላማው ሊሆን ይገባል፡፡ በዘመድ ሞት ምክንያት ያዘኑ ኀዘንተኖች በቃለ እግዚአብሔር ሊጽናኑ ይገባል፡፡ ስለዚህ በክርስትና ሃይማኖት ሰው ሞተ ማለት አበቃለት ማለት እንዳልሆነ ከዚህ ዓላም በሞት ምክንያት ቢለይም ሌላ ሁለተኛ ዓለም እንዳለ እየጠቀሰ ማጽናናት ይጠበቅበታል፡፡ በሥጋው ወደ መቃብር ቢወርድም በአካለ ነፍስ በገነት እንደሚያርፍ ፣ ዛሬ ቢያንቀላፉም ነገ እንደሚነሣ ሲነገራቸው ኀዘናቸውን ይረሳሉ፡፡
2. አስተዛዛኙን ስለ ንስሐ ማስተማር፡- በኀዘን ቤት ተቀምጦ የሚያስተዛዝን ሕዝብ በተመለከተውና በሰማው ልቡ ያዘነ ሕዝብ ነው፡፡ ይህ ሕዝብ ስለ ሞት አስቦ የማያውቅ ቢሆን እንኳን በዚህ ሰዓት የግድ ማሰቡ አይቀርም፡፡ ስለዚህ ሰባኪው ኀዘንተኞችን ካጽናና በኋላ ሌላውን ሕዝብ ለራሳችሁና ለልጆቻችሁ አልቅሱ ተብሏልና ለራሳችን እንዘን ማለት አለበት፡፡ ሞት እንዲህ በድንገት እንደሚመጣ ነግሮ ከዚያ በፊት በንስሐ በሥጋ ወደሙ መዘጋጀት እንደሚጠበቅባቸው ማስተማር ይጠበቅበታል፡፡
ሐ. ሰርግ ቤት
በሰርግ ቤቶች ለማስተማር የሚገኝ ሰባኪ መልእክቱን የሚያስተላልፈው ለተለያዩ አካላት ሊሆን ይችላል፡፡
1. ለሰርገኞች፡- ሙሽሮች በሰርግ በዓላቸው ዕለት በድምቀት እየተከበረ ስላለው በዓላቸው ብቻ እንዳያስቡ ሰባኪው ማስተማር አለበት፡፡ ትዳር በፈተና የተከበበ ሕይወት እንደሆነ ጠቅሶ ነገ ከነገ ወዲያ የሚገጥማቸውን ፈተና ለመወጣት መጸለይ፣ከንስሐ አባት ጋር መመካከር፣ ከቤተክርስቲያን አለመጥፋት እንደሚጠበቅባቸው ማስተማር ይገባዋል፡፡ በሰርግ ማግስት ከቤተክርስቲያን ከተለዩ ራሳቸውን ለፈተና እንደሚያጋልጡ መንገር ይኖርበታል፡፡
2. ለቤተሰብ፡- ቤተሰብ ልጆቹን በሥርዓቱ ካሳደ በነፍስም በሥጋም ለክብር ይበቃበታል፡፡ ስለዚህ ሰባኪው የሙሽራውን ቤተሰቦች እንኳን ደስ ያላችሁ በማለት የደስታው ባለቤት መሆናቸውን መግለጽ ይኖርበታል፡፡ ከዚያም ወላጆች ልጆቻቸውን በሥርዓቱ አሳድገው ለክብር እንዲያበቁ መልእክት ማስተላለፍ ያስፈልጋል፡፡
3. ለእድምተኛው፡- በመንፈሳዊ የጋብቻ ሥርዓት ላይ የሚገኙ እድምተኞች በሚያዩት በሚሰሙት ሁሉ ይማራሉ፡፡ ሰባኪው ደግሞ የሚታየውን አጉልቶ ያቀርባል፡፡ በቤተክርስቲያን ሥርዓት ማግባት በሰውም በእግዚአብሔር ዘንድ ሞገስ እንደሚያሰጥ ያስተምራል፡፡ ታማኝነት ፣ ፍጹም ፍቅር ፣ መከባበር ፣… ያለበት ትዳር እንደሆነ በመግለጽ ሌሎችም ወደዚህ ምሥጢር እንዲቀርቡ ይጋብዛል፡፡ እግዚአብሔር ትዳራችሁን ፣ ቤታችሁን እንዲባርክ በፈተና እንዲያጸናችሁ በቤተ ክርስቲያን ሕግ በተክሊል በቁርባን አግቡ ብሎ ያስተምራል፡፡
	መ. በወህኒ ቤት
ወህኒ ቤት ያሉ እስረኞች አንድ ጊዜ ወንጀለኛ ተብለናል ብለው ተጨማሪ ኃጢአት /በደል/ እንዳይጨምሩ እዚያው ባሉበት ቦታ ሆነው እግዚአብሔርን ይቅርታ ቢለምኑ /ቢጠይቁ/ ከእግዚአብሔር ምሕረትን የሚያገኙ መሆናቸውን ማስተማር ተገቢ ነው፡፡ (፩ጴጥ.፫÷፲)
የወንጌል ትምህርት ለሁሉም የሰው ልጆች በሁሉም ቦታዎች መስጠት አስፈላጊ መሆኑን ለማመልከት ከላይ የተወሰኑ ቦታዎችን ብናነሳም አገልግሎቱ በእነዚህ ቦታዎች ብቻ ይወሰናል ማለት አለመሆኑን ልንገነዘብ ይገባል፡፡ 
በሰባክያን ዘንድ ጎልተው የሚታዩ ድክመቶችና መፍትሔዎቻቸው
	ተ.ቁ
	ድክመቶች
	መፍትሔዋቻቸው

	1
	ለትምህርት ርእስ አለመስጠት
	ለመስበክ ወይም ለማስተማር ያሰበውን ትምህርት በጽሑፍ አዘጋጅቶ ማቅረብ፤

	2
	የስብከት ሰዓት አለመወሰን ወይም አለመመጠን
	የስብከት ሰዓት ሊያጥር ወይም ሊረዝም የሚችል በመሆኑ የጊዜውን ሁኔታ ቀድሞ ማስተዋል

	3
	በተመደበበት ቦታና ሰዓት ቀድሞ አለመገኘት
	· ቀጠሮን ማክበር
· የማይመቸው ከሆነ ቀድሞ ማሳወቅ
· በዕለቱ ሌላ ተደራቢ መርሐ ግብሮች ወይም ጉዳዮች አለማስተናገድ፤

	4
	የተሰባኪዎች /የሰሚዎችን/ ማንነት ሳይረዱ ማስተማር /መስበክ/
	· መረጃ መሰብሰብ ማጠናቀር
· የሰማእያኑን ፍላጎት በአሳብ መለካት
· የተሰባኪያንን ማንነት ተረድቶ እንደአቅማቸውና እንደ ችሎታቸው በሚረዱት መልክ ማስተማር፤

	5
	አጠራጣሪ ፣ አሻሚ ወይም ምሥጢራትን ሊያፋልሱ የሚችሉ አባባሎችን ወይም ምሳሌዎችን መናገር
	· ሰባኪው በስብከቱ ሊሆን ይችላል ፣ ይመስለኛል ወዘተ ዓይነት ቃላት አለመጠቀም፤
· በአባቶች ሊቃውንት ያልተመሰሉ ወይም ከቅዱሳት መጻሕፍት የሌሉ አባባሎች ወይም ምሳሌዎች ምሥጢራትን ለማስተማር አለመጠቀም፤

	6
	የቃላት ድግግሞሽ ወይም ፀያፍ ቃላት መጠቀም
	· ተራና አሰልቺ የሆኑ ቃላትን ወይም አባባሎች ሰማዕያኑን ስለሚያሰለቹ አለመጠቀም፤
· የአካባቢው ኅብረተሰብ የማይቀበላቸውን አባባሎች  አለመጠቀም፤ 

	7
	በፖለቲካ አራማጅ ፓርቲዎች ውስጥ መሳተፍ
	· ሰባኪውን በሕዝብ ዘንድ ተቀባይነት የሚያሳጣው ወይም ቤተክርስቲያንን ሊያስነቅፍ ስለሚችል ማንኛውንም የፖለቲካ ፓርቲ በመደገፍ ወይም በመቃወም መሳተፍ ወይም አሳብ መስጠት የለበትም፤
· ሁሉም የክርስቶስ ወገኖች በመሆናቸው አድሎ የሌለበት አገልግሎት መስጠት ይኖርበታል፤

